SAWAD เปิดบ้านแจงงบฯ Q1/61 สร้างความเข้าใจนักวิเคราะห์-ดึงความเชื่อมั่นนักลงทุน
SAWAD เปิดบ้านแจงงบฯ Q1/61 สร้างความเข้าใจนักวิเคราะห์-ดึงความเชื่อมั่นนักลงทุน ฟาก กลุ่มแก้วบุตตา เก็บหุ้น 2 วันเบ็ดเสร็จ กว่า 12.4 ล้านหุ้น มูลค่า 458 ล้านบาท
21 พ.ค. 2561

ผู้สื่อข่าวรายงานว่า แหล่งข่าวนักวิเคราะห์รายหนึ่ง เปิดเผยว่า ในช่วงบ่ายวันนี้ (21 พ.ค.61) ผู้บริหารบริษัท ศรีสวัสดิ์คอร์ปอเรชั่น จำกัด (มหาชน) หรือ SAWAD เชิญนักวิเคราะห์เข้ารับฟังข้อมูลและชี้แจงประเด็นที่เกี่ยวข้องกับงบการเงินงวดไตรมาส 1/61 รวมทั้งประเด็นของตัวเลขหนี้ที่ไม่ก่อให้เกิดรายได้ (NPL) ที่เพิ่มขึ้น เพื่อให้เกิดความชัดเจนและให้ข้อมูลที่ถูกต้องกับนักวิเคราะห์ รวมทั้งเป็นการสร้างความเชื่อมั่นให้กับนักลงทุน
ทั้งนี้ภายหลังจากที่บริษัทได้เปิดเผยผลประกอบการไตรมาส 1/61 มีกำไรสุทธิ 564.50 ล้านบาท ลดลง 35.54% จากช่วงเดียวกันปีก่อนมีกำไร 875.80 ล้านบาท เนื่องจากบริษัทมีค่าใช้จ่ายและต้นทุนทางการเงินเพิ่มขึ้น รวมทั้งไม่มีการรับรู้รายการพิเศษจากการปรับปรุงมูลค่ายุติธรรมของเงินลงทุนในส่วนที่เกี่ยวข้องกับ บริษัทเงินทุน กรุงเทพธนาธร จำกัด (มหาชน) หรือ BFIT ที่บริษัทได้ลงทุนเหมือนปีก่อน จึงทำให้บริษัทมีกำไรสุทธิลดลงดังกล่าว และส่งผลให้นักลงทุนเทขายหุ้นอย่างหนักจนราคาปรับตัวลดลงในช่วงก่อนหน้านี้
โดยภายหลังจากนั้น กลุ่ม แก้วบุตตา ซึ่งเป็นเป็นผู้ถือหุ้นรายใหญ่ของบริษัท ได้เข้าทำการซื้อหุ้น SAWAD ในช่วงวันที่ 16-17 พ.ค.ที่ผ่านมา จำนวนทั้งสิ้น 12.47 ล้านหุ้น คิดเป็นมูลค่า 458.14 ล้านบาท ซึ่งเป็นการทำรายการของ นางสาวดวงใจ แก้วบุตตา กรรมการและผู้ถือหุ้นใหญ่ เมื่อวันที่ 16 พ.ค.61 โดยนางสาวดวงใจ รายงานการได้มาของหุ้น SAWAD จำนวน 6,591,600 หุ้น ที่ราคาเฉลี่ย 37.36 บาทต่อหุ้น คิดเป็นมูลค่าประมาณ 246.26 ล้านบาท และนายฉัตรชัย แก้วบุตตา รายงานว่าคู่สมรสซื้อหุ้นจำนวน 2,550,000 หุ้น ราคาเฉลี่ย 36.72 บาท คิดเป็นมูลค่า 93.63 ล้านบาท รวมทั้ง 2 รายการเป็นจำนวนกว่า 9.14 ล้านหุ้นมูลค่ากว่า 339.89 ล้านบาท
ต่อมาในวันที่ 17 พ.ค.61 นายฉัตรชัย แก้วบุตตา กรรมการผู้จัดการบริษัท แจ้งการได้มาของหุ้น SAWAD จำนวน 2,838,000 หุ้น ในราคาเฉลี่ยหุ้นละ 35.38 บาท คิดเป็นมูลค่า 100.4 ล้านบาท ขณะที่ นางสาวดวงใจ แก้วบุตตา กรรมการบริษัท ซื้อเพิ่มอีก 500,000 หุ้น ราคาเฉลี่ยหุ้นละ 35.7 บาท คิดเป็นมูลค่า 17.85 ล้านบาท คิดเป็นจำนวนหุ้นที่ซื้อเมื่อวันที่ 17 พ.ค.61 ทั้งสิ้น 3,338,000 หุ้น คิดเป็นมูลค่ารวม 118.25 ล้านบาท